Dňa 9.10.2002 vláda SR svojím uznesením č. 1097 súhlasila s prevzatím štátnej záruky za bankový úver na financovanie environmentálnych projektov zo zdrojov Európskej investičnej banky vo výške 30 mil. EUR a  všetkých oprávnených platobných záväzkov z neho vyplývajúcich, z toho pre rok 2002 vo výške 400 mil. Sk.  V decembri roku 2002 SZRB, a.s. požiadala o tranžu vo výške 9,5 mil EUR. 
Dňa 23.4.2003 EIB vyplatila prvú tranžu vo výške 9,5 mil EUR pri úrokovej miere 3,34%, ktorá je fixná do 15.6.2007. Z nej sú financované projekty uvedené pod poradovým číslom 1-4.
26.11.2003 SZRB, a.s. požiadala o vyplatenie druhej tranže v celkovej sume 20,5 mil EUR pri použití variabilnej úrokovej sadzby. Z tejto sumy by mali byť financované projekty pod poradovým číslom 5-8 a ďalšie projekty kofinancované z Kohézneho fondu a štrukturálnych fondov. Túto tranžu EIB bude môcť čerpať až po odsúhlasení a podpísaní dodatku č.1 k Záručnej zmluve medzi EIB a SR (MF SR) a dodatku č. 1 k Úverovej zmluve medzi EIB a SZRB, a.s. 
Spolu je rozpracovaných osem prípadov v celkovej výške cca 18,5 mil EUR.

1.	stav rozpracovania obchodných prípadov 
financovaných z 1. tranže

	Prvá tranža bola čerpaná vo výške 9,5 mil EUR, umiestnených je 9 498 662 EUR, z toho sú na 7,9 mil EUR podpísané úverové zmluvy. Prehľad je uvedený aj v prílohe č.1.

1.-3. 	Stredoslovenská vodárenská spoločnosť, a.s., Banská Bystrica
	projekty:

- Banská Bystrica – sústava na likvidáciu odpadových vôd (UVE-6930-2003)
Úverová zmluva na 5 mil. EUR bola podpísaná 29.5.2003, čerpanie prostriedkov by malo začať v IV. štvrťroku 2003. Celková výška úverových prostriedkov je 11 327 980,20 EUR, sumu vo výške 6 327 980,20 EUR financuje VÚB. Podiel financovania celkových nákladov je: 50% ISPA, 25% ŠR, 25% úverové prostriedky SZRB, a.s. a VÚB. 

- Rozšírenie a rekonštrukcia ČOV Zvolen (UVE-6929-2003)
Úverová zmluva na 1,5 mil. EUR bola podpísaná 29.5.2003, čerpanie prostriedkov by malo začať v IV. štvrťroku 2003. Celková výška úverových prostriedkov je 2 718 385,50 EUR, sumu vo výške 1 218 385,70 EUR financuje VÚB. Podiel financovania celkových nákladov je: 50% ISPA, 25% ŠR, 25% úverové prostriedky SZRB, a.s. a VÚB.

- Dodávanie pitnej vody do južnej časti okresu Veľký Krtíš (UVE-6521-2002)
Záväzný úverový prísľub na 1,4 mil. EUR bol vydaný 11.4.2003. Úverová zmluva na túto sumu bola uzavretá v októbri 2003. Podiel financovania celkových nákladov je 70% ISPA, 25% ŠR a len 5% úverové prostriedky.

4.	Západoslovenská vodárenská spoločnosť, a.s., Bratislava
	
Systém odstránenia odpadovej vody v regióne Šaľa (UVE-6706-2003)
Záväzný úverový prísľub na 1 598 662 EUR bol vydaný 11.4.2003. V novembri bol predložený klientovi návrh úverovej zmluvy na uvedenú sumu. Podiel financovania celkových nákladov je 67,5% ISPA, 25% ŠR a 7,5% úverové prostriedky. Zmluva zatiaľ podpísaná nebola.

2.	stav rozpracovania obchodných prípadov 
financovaných z 2. tranže

	SZRB, a.s. požiadala 26.11.2003 o druhú tranžu z EIB v zostatkovej sume úverovej linky vo výške 20,5 mil EUR. V súčasnosti sú pre 2. tranžu rozpracované obchodné prípady, v celkovom objeme cca 9 mil EUR. Prehľad je uvedený aj v prílohe č.2.

5.	Trnavská vodárenská spoločnosť, a.s., Piešťany

Rekonštrukcia kanalizácie a ČOV Piešťany (UVE-6883-2003)
Dňa 20.5.2003 SZRB, a.s. vydala Oznámenie o pripravenosti vydať úverový prísľub po splnení konkrétnych podmienok, ktoré doteraz zo strany spoločnosti neboli úplne splnené. Spoločnosť nás požiadala o úver vo výške 2,341 mil EUR. V súčasnosti sa kompletizujú podklady nevyhnutné na analýzu.

6.-7.	Východoslovenská vodárenská spoločnosť, a.s., Košice

Košice – kanalizácia a čistička odpadových vôd (UVE-6882-2003)
Dňa 17.4.2003 SZRB, a.s. vydala oznámenie o pripravenosti vydať úverový prísľub po splnení konkrétnych podmienok, klient splnil takmer všetky podmienky. Výška úveru je 4 929 tis EUR. Podiel financovania celkových nákladov by mal byť 50% ISPA, 25% ŠR a 25% úverové prostriedky. V tomto prípade celú sumu úveru predpokladá financovať SZRB, a.s..

Horný Zemplín – Humenné, kanalizácia a ČOV (UVE-6881-2003)
Dňa 17.4.2003 SZRB, a.s. vydala oznámenie o pripravenosti vydať úverový prísľub po splnení konkrétnych podmienok, klient splnil takmer všetky podmienky. Výška úveru je 1 227 tis. EUR. Podiel financovania celkových nákladov by mal byť 65% ISPA, 25% ŠR a 10% úverové prostriedky. V tomto prípade celú sumu úveru predpokladá financovať SZRB, a.s..

V prípade Východoslovenskej vodárenskej spoločnosti, a.s. ešte nie je definitívne rozhodnuté, ktorá banka bude vybraná na financovanie týchto dvoch projektov. Klient by sa mal rozhodnúť v 1. polroku 2004. Návrhy úverových zmlúv s konkrétnymi podmienkami boli odovzdané vodárenskej spoločnosti na rokovaní 27.11.2003.

8.	Podtatranská vodárenská spoločnosť, a.s., Poprad

Dostavba ČOV Poprad – Matejovce
Dňa 30.5.2003 SZRB, a.s. vydala spolu s DEXIA BANKA SLOVENSKO spoločné oznámenie o pripravenosti vydať úverový prísľub. Klient žiada o 1 462 tis. EUR. Podiel financovania celkových nákladov by mal byť 67,5% ISPA, 25% ŠR a 7,5% úverové prostriedky. Projekt bude spolufinancovať DEXIA BANKA SLOVENSKO v pomeroch 65% DEXIA BANKA SLOVENSKO a 35% SZRB, a.s..

3.	Stav spolupráce medzi Slovenskou republikou 
(Ministerstvom financií SR)
Európskou investičnou bankou a SZRB, a.s.

V novembri 2002 boli podpísané tri zmluvy medzi MF SR, EIB a SZRB, a.s.:
1.	Úverová zmluva medzi EIB a SZRB, a.s.,
2.	Záručná zmluva medzi EIB a Slovenskou republikou (MF SR),
3.	Zmluva o podmienkach ručenia medzi MF SR a SZRB, a.s.

V zmluvách, v častiach týkajúcich sa štátnej záruky za úverovú linku EIB, je uvedená výška štátnej záruky na rok 2002 len vo výške 400 mil. SKK. Po dohode s MF SR boli podpísané dodatky č.1 k Záručnej zmluve a k Zmluve o podmienkach ručenia, v ktorých je uvedené, že štátna záruka sa vzťahuje na sumu 30 mil EUR, teda na celú výšku úverovej linky.
Okrem toho bol podpísaný dodatok č.1 k Úverovej zmluve, v ktorom je premietnuté rozšírenie financovania projektov vodárenských spoločností zo zdrojov Kohézneho fondu a štrukturálnych fondov. Návrhy dodatkov zmlúv sú v prílohách č.3, č.4, č.5

Zhrnutie 
Prehľad uzatvorených úverových prípadov je v prílohe č.1, prehľad pripravovaných úverových obchodov je v prílohe č.2. Celková suma projektov ISPA schválených i pripravených a financovaných SZRB, a.s. je cca 18,5 mil EUR.
Predpokladom na ďalšiu spoluprácu s EIB bolo podpísanie vyššie uvedených dodatkov.